**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԱՌԵՎՏՐԻ ԵՎ ԾԱՌԱՅՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

***Հոդված 1.*** «Առևտրի և ծառայությունների մասին» 2004 թվականի նոյեմբերի 24-ի ՀՕ-134-Ն օրենքի (այսուհետ նաև` Օրենք) 2-րդ հոդվածում.

1. «առևտրային օբյեկտ» հասկացությունից հետո լրացնել հետևյալ բովանդակությամբ նոր պարբերություն.

«**առևտրային ցանց**` «Տնտեսական մրցակցության պաշտպանության մասին» օրենքի 11-րդ հոդվածի 1-ին մասի 2-րդ և 3-րդ կետերով սահմանված չափանիշներին համապատասխանող տնտեսավարող սուբյեկտ.».

1. «ավտոտրանսպորտային միջոցի (այդ թվում՝ գյուղատնտեսական տեխնիկայի) ձեռքբերման թրեյդ-ին առևտուր՝» հասկացությունից հետո լրացնել հետևյալ բովանդակությամբ նախադասություն.

«Սույն օրենքում օգտագործվող մյուս հասկացությունները և տերմինները կիրառվում են սույն օրենքով, Հայաստանի Հանրապետության քաղաքացիական օրենսգրքով, «Սպառողների իրավունքների պաշտպանության մասին», «Տնտեսական մրցակցության պաշտպանության մասին» օրենքներով, ինչպես նաև այլ օրենքներով և իրավական ակտերով սահմանված իմաստով:»։

***Հոդված 2.*** Օրենքը լրացնել հետևյալ բովանդակությամբ 4.4-րդ գլխով.

**«ԳԼՈՒԽ 4.4.**

**ԱՌԵՎՏՐԱՅԻՆ ՑԱՆՑԻ ԵՎ ՄԱՏԱԿԱՐԱՐՆԵՐԻ ՄԻՋԵՎ ԱՐԴԱՐ ԱՌԵՎՏՐԻ ԿԱՆՈՆՆԵՐԸ**

|  |  |
| --- | --- |
| ***Հոդված 15.8.*** | ***Առևտրային ցանցի և մատակարարների հարաբերությունների ընդհանուր պահանջները*** |

1. Արգելվում է առևտրային ցանցի կողմից խտրական պայմանների սահմանումը և կիրառումը մատակարարների հետ հարաբերությունների հաստատման, ընթացիկ ու դադարեցման գործընթացում, բացառությամբ, եթե դա չունի ողջամիտ և օբյեկտիվ տարբերության հիմք, այդ թվում՝ պայմանավորված չէ տնտեսական պայմաններով (գործոններով) կամ առանձին խմբի կարգավիճակով։

|  |  |
| --- | --- |
| ***Հոդված 15.9.*** | ***Առևտրային ցանցի պաշտոնական ինտերնետային կայքը*** |

1. Առևտրային ցանցն ունի պաշտոնական ինտերնետային կայք։
2. Առևտրային ցանցը պաշտոնական ինտերնետային կայքում հրապարակում է.
3. հավանական մատակարարի ապրանքի ընտրության նվազագույն չափանիշները և սկզբունքները.
4. առևտրային ցանցի կողմից իրացման ենթակա ապրանքատեսակների ցանկը, որում ներառվում են տվյալ առևտրային ցանցի կողմից վաճառքի ներկայացվող.
5. առևտրային ցանցում ապրանքի ցուցադրման պայմանները.
6. մատակարարման հարաբերությունների դադարեցման հիմքերը:

|  |  |
| --- | --- |
| ***Հոդված 15.10.*** | ***Մատակարարի ապրանքի ընտրության նվազագույն պահանջները և սկզբունքները, նոր մատակարարների մուտքն առևտրային ցանց*** |

1. Առևտրային ցանցերը սահմանում են հավանական մատակարարների ապրանքի ընտրության նվազագույն պահանջներ և սկզբունքներ։ Նվազագույն պահանջները և սկզբունքները կարող են սահմանվել ըստ ապրանքատեսակների՝ պայմանով, որ մատակարարի համար ընկալելի լինի տվյալ պահանջի կամ սկզբունքի վերաբերելիությունը կոնկրետ ապրանքատեսակին։
2. Մատակարարի ապրանքի ընտրությունն իրականացվում է առևտրային ցանցի նախաձեռնությամբ կամ հավանական մատակարարի առևտրային առաջարկի ուսումնասիրության արդյունքում՝ հաշվի առնելով առևտրային ցանցի կողմից հրապարակած մատակարարի ապրանքին ներկայացվող նվազագույն պահանջները և սկզբունքները։
3. Առևտրային ցանցը գրավոր առևտրային առաջարկը քննարկում է այն ստանալուց հետո ոչ ուշ, քան 15 աշխատանքային օրվա ընթացքում։ Այն դեպքում, երբ մատակարարի ընտրության համար անհրաժեշտ է լրացուցիչ գործողությունների կատարում (փորձաքննության իրականացում և այլն), ժամկետը կարող է երկարաձգվել մինչև 15 աշխատանքային օրով, եթե նշված գործողության իրականացման համար անհրաժեշտ չէ այլ ժամկետ, որի մասին առևտրային ցանցը գրավոր եղանակով տեղեկացնում է առևտրային առաջարկ ներկայացրած հավանական մատակարարին։
4. Առևտրային ցանցը հավանական մատակարարի ապրանքի ընտրության վերաբերյալ բացասական որոշման մասին գրավոր եղանակով տեղեկացնում է առաջարկ ներկայացնողին` հիմնավորելով առևտրային ցանցի կողմից հրապարակված նվազագույն պահանջներին և սկզբունքներին չհամապատասխանելը:
5. Առևտրային ցանցի կողմից հավանական մատակարարին լրացուցիչ` մատակարարման պայմանագրի հետ չկապված ծառայությունների պարտադրումը կամ դրանցից հրաժարվելու հիմքով մատակարարման պայմանագիր կնքելուց հրաժարվելն արգելվում է։

|  |  |
| --- | --- |
| ***Հոդված 15.11.*** | ***Առևտրային ցանցի հետ կնքվող պայմանագրի էական պայմանները*** |

1. Մատակարարման պայմանագիրը կնքվում է գրավոր։
2. Պայմանագիրը առնվազն պարունակում է.
3. պայմանագրի գինը, որը, ի թիվս այլնի, ներառում է առևտրային ցանցի կողմից կատարվելիք բոլոր վճարները կամ գնի սահմանման կարգը.
4. վճարման կարգը, ժամկետները կամ դրանց որոշման կարգը.
5. պայմանագրում փոփոխություններ կատարելու, ինչպես նաև պայմանագրի դադարեցման և միակողմանի լուծման կարգը և հիմքերը:
6. պիտանիության ժամկետում չիրացված ապրանքների վերադարձման հնարավորություն նախատեսված լինելու դեպքում, դրա վերադարձման կարգը։
7. Առևտրային ցանցը պաշտոնական ինտերնետային կայքում կարող է հրապարակել մատակարարների հետ կնքվող պայմանագրի պայմանները և բովանդակությունը։

|  |  |
| --- | --- |
| ***Հոդված 15.12.*** | ***Առևտրային ցանցին մատակարարված ապրանքների համար վճարման իրականացման պայմանները և կարգը*** |

* + - 1. Առևտրային ցանցին մատակարարված ապրանքների համար առևտրային ցանցի կողմից մատակարարին վճարումն իրականացվում է մատակարարման պայմանագրով նախատեսված ժամկետում։ Եթե մատակարարման պայմանագրով նախատեսվում է առևտրային ցանցին մատակարարված ապրանքների համար վճարումն իրականացնել մատակարարումից հետո, ապա վճարման ժամկետը պայմանագրում սահմանվում է ոչ ուշ, քան.

1. շուտ փչացող ապրանքների համար` 30 օրվա ընթացքում:
2. շուտ փչացող չհամարվող ապրանքներ համար՝ 60 օրվա ընթացքում․
3. Սույն հոդվածի 1-ին մասով նախատեսված ժամկետների հաշվարկը սկսվում է հաշվարկային փաստաթղթերի դուրսգրման պահից, եթե այլ բան նախատեսված չէ մատակարարման պայմանագրով։

|  |  |
| --- | --- |
| ***Հոդված 15.13.*** | ***Ապրանքների ցուցադրման պայմաններն առևտրային ցանցում, այդ թվում՝ ապրանքների գովազդման, ակցիաների իրականացման, արտոնությունների սահմանման կամ ապրանքների առաջխաղացմանն ուղղված այլ միջոցառումների իրականացման պայմանները և կարգը*** |

1. Առևտրային ցանցը սահմանում է ապրանքի ցուցադրման պայմանները:
2. Ապրանքների ցուցադրման հետ կապված հարաբերությունները կարգավորվում են գրավոր պայմանագրով, որը կարող է լինել նաև մատակարարման պայմանագրի մաս։
3. Ապրանքի ցուցադրման հետ կապված հարաբերությունները կարգավորող պայմանագիրն առնվազն պարունակում է.
4. ապրանքների ցուցադրման նկարագիրը, առանձնահատկությունները և ապրանքների առաջխաղացմանն ուղղված միջոցառումների իրականացման պայմանները.
5. պայմանագրի գինը, որը, ի թիվս այլնի, ներառում է առևտրային ցանցի կողմից կատարվելիք բոլոր վճարները կամ գնի սահմանման կարգը.
6. վճարման կարգը, ժամկետները կամ դրանց որոշման կարգը։

***Հոդված 3.*** Օրենքի 17-րդ հոդվածի 1-ին մասում «4.3-րդ գլխի,» բառերից հետո լրացնել «4.4-րդ գլխի,» բառերով։

***Հոդված 4.* *Եզրափակիչ մաս և անցումային դրույթներ****.*

1. Սույն օրենքն ուժի մեջ է մտնում պաշտոնական հրապարակման օրվանից երեք ամիս հետո:
2. Մինչև սույն օրենքի ուժի մեջ մտնելը առևտրային ցանցերն ապահովում են իրենց գործունեության համապատասխանեցումը սույն օրենքի պահանջներին։